32004R0490
L 079/23
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 490/2004 НА КОМИСИЯТА
от 16 март 2004 година
относно временното разрешаване на нова употреба на добавки, която вече е била разрешена в храните за животни (Saccharomyces cerevisiae)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 (2), и по-специално член 3 и член 9е, параграф 1 от нея,
като има предвид, че:
(1)
Съгласно Директива 70/524/ЕИО никоя добавка не може да бъде пусната в обращение, без да е получила за това разрешително от Общността.
(2)
В случаи на добавки, посочени в част II от приложение В към Директива 70/524/ЕИО, които включват микроорганизми, може да бъде издадено временно разрешително за нова употреба на добавка, която вече е била разрешена, ако изложените в посочената директива условия са удовлетворени и ако, предвид наличните резултати, може да се допусне, че когато бъде употребявана за хранене на животните, тя има един от ефектите, посочени в член 2, буква а) от същата директива. Такова временно разрешително може да бъде издадено за период не по-дълъг от четири години, в случая с добавките, посочени в част II от приложение В към посочената директива.
(3)
Употребата на препарата от микроорганизми Saccharomyces cerevisiae (CBS 493.94) бе временно разрешена за пръв път при телетата с Регламент (ЕО) № 1436/1998 на Комисията (3), при добитъка за угояване с Регламент (ЕО) № 866/1999 на Комисията (4) и при млекодайните крави с Регламент (ЕО) № 937/2001 на Комисията (5). Тези разрешителни бяха променени за последен път с Регламент (ЕО) № 2200/2001 на Комисията (6).
(4)
Бяха предоставени нови данни в подкрепа на заявление за разширяване на разрешителното за тази добавка и за конете.
(5)
Оценката на заявлението за разрешително, подадена по отношение на новата употреба на тази добавка, показва, че изложените в Директива 70/524/ЕИО условия за временно разрешително са удовлетворени.
(6)
Европейският орган по безопасност на храните (Научна група по добавките и продуктите или веществата, използвани в храните за животни) изрази положително становище на 13 ноември 2003 г. по отношение на безопасността на тази добавка, когато тя бъде използвана при животинската категория коне при условията на употреба, изложени в приложението към настоящия регламент.
(7)
По тази причина употребата на тази добавка при конете трябва да бъде временно разрешена за период от четири години.
(8)
Оценката на заявлението показва, че се налагат някои процедури за защита на работниците от излагане към добавката, определена в приложението. Такава защита трябва да бъде обезпечена от прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (7), последно изменена с Регламент (ЕО) № 1882/2003 на Европейския парламент и на Съвета (8).
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, принадлежащ към групата „микроорганизми“ и посочен в приложението, се разрешава временно за употреба като добавка в храните за животни при условията, изложени в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 март 2004 година.